# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Bil Protocol Gogledd Iwerddon** |
| **DYDDIAD** | **29 Medi 2022** |
| **GAN** | **Vaughan Gething AS, Gweinidog yr Economi** |

Cafodd [Bil Protocol Gogledd Iwerddon](https://publications.parliament.uk/pa/bills/cbill/58-03/0012/220012.pdf) (y Bil) ei gyflwyno yn Nhŷ'r Cyffredin ar 13 Mehefin gan yr Ysgrifennydd Tramor ar y pryd, y Gwir Anrhydeddus Liz Truss AS.

Cyflwynwyd y Bil heb unrhyw ymgysylltu ymlaen llaw â'r Llywodraethau Datganoledig ac mae'n cynnwys darpariaethau sy'n sbarduno’r broses cydsyniad deddfwriaethol.

Ysgrifennais at y Llywydd ar 27 Mehefin gan nodi, gan fu unrhyw ymgysylltu gan Lywodraeth y DU cyn cyflwyno’r Bil ac o ystyried cymhlethdod y materion a godir yn y Bil, na fyddai'n bosibl gosod Memorandwm Cydsyniad Deddfwriaethol o fewn yr amserlenni a neilltuir fel arfer i'r broses.

Fodd bynnag, mae fy mhryderon cychwynnol ynglŷn â dull gweithredu Llywodraeth y DU yn achos y Bil hwn yn parhau.

Mae sylwebwyr cyfreithiol amlwg wedi beirniadu defnydd Llywodraeth y DU o’r amddiffyniad ‘rheidrwydd[[1]](#footnote-1)’ mewn cyfraith ryngwladol i gyfiawnhau’r hyn a fyddai, fel y mae hi ei hun wedi dweud, yn golygu peidio â chyflawni rhwymedigaethau rhyngwladol, pe bai'r Bil yn cael ei ddeddfu a'i weithredu. Yn wir, mae cyn-bennaeth Adran Gyfreithiol Llywodraeth y DU wedi’i ddisgrifio fel un "anobeithiol"[[2]](#footnote-2).

Ar ben hynny, gallai argymhelliad gan Weinidogion Cymru y dylid cydsynio i’r Bil hwn godi cwestiynau am eu hymlyniad wrth God y Gweinidogion, a'r "*ddyletswydd gyffredinol sydd ar y gweinidogion i gydymffurfio â'r gyfraith, gan gynnwys cyfraith ryngwladol a rhwymedigaethau mewn cytuniadau".* Byddai hyn yn arbennig o berthnasol o ran arfer unrhyw bwerau i wneud rheoliadau (os cânt eu rhoi iddynt) o dan y Bil yn unol â rhwymedigaethau rhyngwladol.

Mae Llywodraeth Cymru o'r farn y dylai Llywodraeth y DU aildrafod â’r Comisiwn Ewropeaidd i geisio datrysiad i faterion sy'n ymwneud â Phrotocol Gogledd Iwerddon. Mae o’r farn hefyd, os bydd Llywodraeth y DU yn bwrw ymlaen â'r Bil, y byddai risg o ddwysáu mesurau gan yr Undeb Ewropeaidd ynghyd â rhyfel masnach o bosibl. Nid yw hyn er lles busnesau a phobl Cymru sy'n dibynnu ar fasnach â’r UE. Ar adeg pan fo pobl eisoes yn wynebu caledi oherwydd effeithiau'r argyfwng costau byw, gallai gweithredoedd Llywodraeth y DU niweidio economi Cymru.

Oherwydd pryderon am resymeg sylfaenol y Bil, y pwerau eang y mae'n eu rhoi i Weinidogion y Goron a'r posibilrwydd o dorri cyfraith ryngwladol, mae Llywodraeth Cymru yn argymell na ddylai’r Senedd roi ei chydsyniad i’r Bil.

Mae Memorandwm Cydsyniad Deddfwriaethol ar gyfer y Bil hwn wedi'i osod heddiw:

[https://senedd.cymru/media/ttuhxzmk/lcm-ld15360-w.pdf](https://eur01.safelinks.protection.outlook.com/?url=https%3A%2F%2Fsenedd.cymru%2Fmedia%2Fttuhxzmk%2Flcm-ld15360-w.pdf&data=05%7C01%7CAntonia.Castello-Allen%40gov.wales%7C27e98f9607814aab18af08daa21e6768%7Ca2cc36c592804ae78887d06dab89216b%7C0%7C1%7C638000548714867172%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=K%2FhpJ0s2chLXr1%2BjRs%2FSHEQIHCk%2Bxz679ZcuIpVX3eQ%3D&reserved=0)

1. [Bil Protocol Gogledd Iwerddon: safbwynt cyfreithiol Llywodraeth y DU - GOV.UK (www.gov.uk)](https://www.gov.uk/government/publications/northern-ireland-protocol-bill-uk-government-legal-position/northern-ireland-protocol-bill-uk-government-legal-position) [↑](#footnote-ref-1)
2. Jonathan Jones CB 13 Mehefin <https://twitter.com/SirJJKC/status/1536417826034130945> [↑](#footnote-ref-2)